               EURÓPSKA KOMISIA
            V Bruseli27. 10. 2021
            COM(2021) 651 final
            2021/0335(NLE)

            Návrh
            ROZHODNUTIE RADY
            o pozícii, ktorá sa má v mene Európskej únie zaujať v spoločnom výbore zriadenom článkom 63 ods. 1 Európsko-stredomorskej dočasnej dohody o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny v prospech palestínskych orgánov Západného brehu a Pásma Gazy, na druhej strane

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v spoločnom výbore Európskej únie a OOP (ďalej len „spoločný výbor“) v súvislosti s plánovaným prijatím rozhodnutia o predĺžení platnosti dočasných zmien stanovených v bode A výmeny listov medzi Európskou úniou na jednej strane a palestínskou samosprávou Západného brehu Jordánu a Pásma Gazy na druhej strane.

               2.Kontext návrhu

               2.1.Európsko-stredomorská dočasná dohoda o pridružení

               Cieľom Európsko-stredomorskej dočasnej dohody o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny (OOP) v prospech palestínskych orgánov Západného brehu a Pásma Gazy, na druhej strane (ďalej len „dočasná dohoda o pridružení“), je podporovať obchod a investície a harmonické hospodárske vzťahy medzi zmluvnými stranami a posilniť tak ich udržateľný hospodársky rozvoj. Dohoda nadobudla platnosť 1. júla 1997.

               2.2.Spoločný výbor Európskej únie a OOP

               Spoločný výbor Európskej únie a OOP (ďalej len „spoločný výbor“) má právomoc prijímať rozhodnutia v prípadoch stanovených v dočasnej dohode o pridružení, ako aj v iných prípadoch, ak je to potrebné na účely splnenia cieľov uvedených v dočasnej dohode o pridružení. Spoločný výbor koná na základe vzájomnej dohody medzi Úniou a palestínskou samosprávou.

               2.3.Dohoda vo forme výmeny listov

               Dohoda vo forme výmeny listov medzi Európskou úniou na jednej strane a palestínskou samosprávou Západného brehu Jordánu a Pásma Gazy na strane druhej, ktorou sa ustanovuje ďalšia liberalizácia v oblasti obchodu s poľnohospodárskymi výrobkami, spracovanými poľnohospodárskymi výrobkami, rybami a produktmi rybného hospodárstva a ktorou sa mení a dopĺňa Európsko-stredomorská dočasná dohoda o pridružení v obchode a spolupráci medzi Európskym spoločenstvom na jednej strane a Organizáciou pre oslobodenie Palestíny (OOP) v prospech palestínskych orgánov Západného brehu Jordánu a Pásma Gazy na strane druhej (ďalej len „dohoda vo forme výmeny listov“) má za cieľ ďalšiu liberalizáciu obchodu s poľnohospodárskymi výrobkami, spracovanými poľnohospodárskymi výrobkami a rybami a produktmi rybolovu a mení sa ňou dočasná dohoda o pridružení. Dohoda vo forme výmeny listov nadobudla platnosť 1. januára 2012.

               Bodom C.1 písm. a) dohody vo forme výmeny listov sa spoločný výbor oprávňuje, aby rozhodnutím predĺžil platnosť dočasných zmien o ďalšie obdobie. Počnúc zasadnutím spoločného výboru 10. decembra 2020 zmluvné strany vyjadrili svoj zámer predĺžiť platnosť dočasných zmien.

               2.4.Pripravovaný akt spoločného výboru

               Spoločný výbor má prijať rozhodnutie týkajúce sa predĺženia platnosti dohody vo forme výmeny listov o desať rokov (ďalej len „pripravovaný akt“).

               Hospodársky a sociálny rozvoj na západnom brehu Jordánu a v pásme Gazy je potrebné podporovať aj naďalej. Platí to najmä po nedávnom násilí v Gaze a jej okolí. Podporou hospodárskeho a sociálneho rozvoja na západnom brehu Jordánu a v pásme Gazy by sa mohlo prispieť k posilneniu politickej stability v regióne. Dohoda vo forme výmeny listov bola pôvodne uzatvorená na obdobie desiatich rokov. Vzhľadom na pretrvávajúce hospodárske ťažkosti na západnom brehu Jordánu a v pásme Gazy a s cieľom maximalizovať stabilitu a spoľahlivosť plánovania by bolo najúčinnejšie predĺžiť platnosť dohody vo forme výmeny listov o ďalších desať rokov. Cieľom pripravovaného aktu preto je predĺžiť dočasnú liberalizáciu obchodu s poľnohospodárskymi výrobkami, spracovanými poľnohospodárskymi výrobkami, rybami a produktmi rybolovu o ďalších desať rokov.

               Pripravovaný akt sa stane pre zmluvné strany záväzným v súlade s článkom 63 ods. 2 dočasnej dohody o pridružení.

               3.Pozícia, ktorá sa má zaujať v mene Únie

               Pozícia, ktorý sa má zaujať v menej Únie je prijatie návrhu rozhodnutia spoločného výboru, ktoré je pripojené ako príloha.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán.

               4.1.2.Uplatnenie na tento prípad

               Spoločný výbor je orgán zriadený medzinárodnou dohodou. Bol zriadený článkom 63 dočasnej dohody o pridružení.

               Akt, ktorý má spoločný výbor prijať, bude záväzný podľa medzinárodného práva v súlade s článkom 63 ods. 2 dočasnej dohody o pridružení, a preto predstavuje akt s právnymi účinkami.

               Pripravované rozhodnutie nedopĺňa ani nemení inštitucionálny rámec danej dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť za hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú obchodu s tovarom, a preto sa na ne v plnej miere vzťahuje rozsah pôsobnosti spoločnej obchodnej politiky stanovený v článku 207 ZFEÚ. Právomoc uzatvárať medzinárodné dohody je stanovená v odseku 4 prvom pododseku uvedeného článku.

               Hmotnoprávnym základom navrhovaného rozhodnutia je preto článok 207 ods. 4 prvý pododsek ZFEÚ.

               4.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže sa aktom spoločného výboru zmení dohoda vo forme výmeny listov, je vhodné ho po prijatí uverejniť v Úradnom vestníku Európskej únie.

               2021/0335 (NLE)

               Návrh

               ROZHODNUTIE RADY

               o pozícii, ktorá sa má v mene Európskej únie zaujať v spoločnom výbore zriadenom článkom 63 ods. 1 Európsko-stredomorskej dočasnej dohody o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny v prospech palestínskych orgánov Západného brehu a Pásma Gazy, na druhej strane

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,

               so zreteľom na návrh Európskej komisie,

               keďže:

               (1)Európsko-stredomorskú dočasnú dohodu o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny v prospech palestínskych orgánov Západného brehu a Pásma Gazy, na druhej strane (ďalej len „dočasná dohoda o pridružení“), Únia uzavrela rozhodnutím Rady z 2. júna 1997
                  1
                a dohoda nadobudla platnosť 1. júla 1997.

               (2)Článkom 63 dočasnej dohody o pridružení sa zriadil spoločný výbor s právomocou prijímať záväzné rozhodnutia v prípadoch stanovených v dočasnej dohode o pridružení.

               (3)Dohodu vo forme výmeny listov medzi Európskou úniou na jednej strane a palestínskou samosprávou Západného brehu Jordánu a Pásma Gazy na strane druhej, ktorou sa ustanovuje ďalšia liberalizácia v oblasti obchodu s poľnohospodárskymi výrobkami, spracovanými poľnohospodárskymi výrobkami, rybami a produktmi rybného hospodárstva a ktorou sa mení a dopĺňa dočasná dohoda o pridružení (ďalej len „dohoda vo forme výmeny listov“) uzavrela Únia rozhodnutím Rady z 20. októbra 2011
                  2
                a dohoda nadobudla platnosť 1. januára 2012. Platnosť dočasných zmien dočasnej dohody o pridružení sa skončí 31. decembra 2021.

               (4)Podľa bodu C odseku 1 písm. a) dohody vo forme výmeny listov môže spoločný výbor zriadený dočasnou dohodou o pridružení prijať predĺženie uplatňovania dočasných zmien dočasnej dohody o pridružení dohodou vo forme výmeny listov.

               (5)Hospodársky a sociálny rozvoj na západnom brehu Jordánu a v pásme Gazy je potrebné podporovať aj naďalej. Platí to najmä po nedávnom násilí v Gaze a jej okolí. Podporou hospodárskeho a sociálneho rozvoja na západnom brehu Jordánu a v pásme Gazy by sa mohlo prispieť k posilneniu politickej stability v regióne. Dohoda vo forme výmeny listov bola pôvodne uzatvorená na obdobie desiatich rokov. Vzhľadom na pretrvávajúce hospodárske ťažkosti na západnom brehu Jordánu a v pásme Gazy a s cieľom maximalizovať stabilitu a spoľahlivosť plánovania by bolo najúčinnejšie predĺžiť platnosť dohody vo forme výmeny listov o ďalších desať rokov. Je preto vhodné predĺžiť platnosť dočasných zmien o ďalších desať rokov.

               (6)Spoločný výbor má prijať rozhodnutie o predĺžení platnosti dočasných zmien dohody vo forme výmeny listov o desať rokov.

               (7)Je vhodné stanoviť pozíciu, ktorá sa má zaujať v mene Únie v spoločnom výbore, keďže rozhodnutie bude pre Úniu záväzné,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie v spoločnom výbore, je založená na návrhu rozhodnutia spoločného výboru pripojenom k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda/predsedníčka

                     (1)

                        Ú. v. ES L 187, 16.7.1997, s. 1.

                     (2)

                        Ú. v. EÚ L 328, 10.12.2011, s. 5.

    ---documentbreak---

               EURÓPSKA KOMISIA
            V Bruseli27. 10. 2021
            COM(2021) 651 final

            PRÍLOHA
            k
            návrhu rozhodnutia Rady
            o pozícii, ktorá sa má v mene Európskej únie zaujať v spoločnom výbore zriadenom článkom 63 ods. 1 Európsko-stredomorskej dočasnej dohody o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny v prospech palestínskych orgánov Západného brehu a Pásma Gazy, na druhej strane

               ROZHODNUTIE

               SPOLOČNÉHO VÝBORU EURÓPSKEJ ÚNIE A OOP Č. [...]

               z [...]

               o predĺžení platnosti dočasných zmien stanovených v bode A výmeny listov medzi Európskou úniou na jednej strane a palestínskou samosprávou Západného brehu Jordánu a Pásma Gazy na strane druhej

               SPOLOČNÝ VÝBOR EURÓPSKEJ ÚNIE A OOP,

               so zreteľom na Európsko-stredomorskú dočasnú dohodu o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny v prospech palestínskych orgánov Západného brehu a Pásma Gazy, na druhej strane (ďalej len „dočasná dohoda o pridružení“), ktorá bola podpísaná v Bruseli 24. februára 1997, a najmä na jej článok 63 ods. 2, a

               so zreteľom na výmenu listov medzi Európskou úniou na jednej strane a palestínskou samosprávou Západného brehu Jordánu a Pásma Gazy na strane druhej, ktorou sa ustanovuje ďalšia liberalizácia v oblasti obchodu s poľnohospodárskymi výrobkami, spracovanými poľnohospodárskymi výrobkami, rybami a produktmi rybného hospodárstva a ktorou sa mení a dopĺňa Európsko-stredomorská dočasná dohoda o pridružení v obchode a spolupráci medzi Európskym spoločenstvom na jednej strane a Organizáciou pre oslobodenie Palestíny (OOP) v prospech palestínskych orgánov Západného brehu Jordánu a Pásma Gazy na strane druhej (ďalej len „dohoda vo forme výmeny listov“), ktorá bola podpísaná 13. apríla 2011, a najmä na jej bod C odsek 1 písm. a),

               keďže:

               (1)Článkom 63 ods. 1 dočasnej dohody o pridružení sa spoločnému výboru medzi Európskou úniou a OOP (ďalej len „spoločný výbor“) udeľuje právomoc prijímať rozhodnutia v prípadoch stanovených v dohode, ako aj v iných prípadoch, ak je to potrebné na účely splnenia cieľov uvedených v dohode.

               (2)V bode C odseku 1 písm. a) dohody vo forme výmeny listov sa stanovuje, že spoločný výbor môže rozhodnúť o predĺžení platnosti dočasných zmien stanovených v bode A dohody vo forme výmeny listov.

               (3)Spoločnému výboru sa stanovila lehota na prijatie takéhoto rozhodnutia, aby sa hospodárskym subjektom umožnilo prispôsobiť sa novej situácii, pričom takáto lehota nemá vplyv na právomoci spoločného výboru ako takého. Obe strany už v roku 2020 naznačili svoj zámer zaistiť, aby dočasné opatrenia pokračovali počas ďalšieho obdobia desiatich rokov.

               (4)Článkom 10 rokovacieho poriadku spoločného výboru sa stanovuje možnosť prijímať v období medzi zasadnutiami rozhodnutia písomným postupom, ak s tým obidve zmluvné strany súhlasia,

               PRIJAL TOTO ROZHODNUTIE:

               Článok 1

               Dočasné zmeny stanovené v bode A výmeny listov medzi Európskou úniou na jednej strane a orgánmi Palestínskej samosprávy Západného brehu Jordánu a pásma Gazy na strane druhej, ktorou sa ustanovuje ďalšia liberalizácia v oblasti obchodu s poľnohospodárskymi výrobkami, spracovanými poľnohospodárskymi výrobkami, rybami a produktmi rybného hospodárstva a ktorou sa mení a dopĺňa Európsko-stredomorská dočasná dohoda o pridružení v obchode a spolupráci medzi Európskym spoločenstvom na jednej strane a Organizáciou pre oslobodenie Palestíny (OOP) v prospech palestínskych orgánov Západného brehu a Pásma Gazy na strane druhej, sa uplatňujú počas ďalšieho obdobia desiatich rokov.

               Článok 2

               1.Toto rozhodnutie má právne účinky odo dňa jeho prijatia a uplatňuje sa od 1. januára 2022 [prvý deň po dátume ukončenia pôvodného dočasného opatrenia].

               2.Toto rozhodnutie je vyhotovené v úradných jazykoch zmluvných strán dohody, pričom každé znenie je rovnako autentické.

               V [...]

               Za spoločný výbor

               predseda


               EURÓPSKA KOMISIA
            V Bruseli14. 11. 2019
            COM(2019) 585 final
            2019/0258(NLE)
            Návrh
            ROZHODNUTIE RADY
            o uzavretí v mene Európskej únie a jej členských štátov protokolu o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, zmenenej protokolom o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, podpísaným Spojenými štátmi americkými a Európskou úniou a jej členskými štátmi 24. júna 2010, s cieľom zohľadniť pristúpenie Chorvátskej republiky k Európskej únii

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Podľa článku 6 ods. 2 aktu o pristúpení sa Chorvátsko zaviazalo pristúpiť k dohodám uzavretým alebo podpísaným Úniou a členskými štátmi s tretími krajinami. K týmto dohodám patrí Dohoda o leteckej doprave medzi Spojenými štátmi americkými a Európskym spoločenstvom a jeho členskými štátmi (ďalej len „dohoda EÚ-USA“).

                  V uvedenom ustanovení sa ďalej stanovuje, že pristúpenie Chorvátska k uvedeným dohodám sa dohodne v protokole k predmetným dohodám uzavretým medzi Radou konajúcou jednomyseľne v mene členských štátov a dotknutou treťou krajinou. Okrem toho sa stanovuje, že Komisia vyrokuje tieto protokoly v mene členských štátov.

                  Komisia zodpovedajúcim spôsobom vyrokovala protokol o zmene dohody EÚ-USA s cieľom umožniť pristúpenie Chorvátska k uvedenej dohode.

                  Cieľom tohto návrhu je získať na základe článku 218 ods. 6 písm. a) Zmluvy o fungovaní Európskej únie (ZFEÚ) a článku 6 ods. 2 aktu o pristúpení rozhodnutie Rady o uzavretí protokolu v mene Únie a členských štátov v nadväznosti na jeho podpísanie.

               •Všeobecný kontext

               Záväzok Chorvátska na základe článku 6 ods. 2 aktu o pristúpení sa vzťahuje aj na Dohodu o leteckej doprave medzi Spojenými štátmi americkými, Európskou úniou a jej členskými štátmi, Islandom a Nórskom, ktorou sa rozsah pôsobnosti dohody EÚ-USA rozširuje o dve uvedené krajiny, a na Doplnkovú dohodu medzi Európskou úniou a jej členskými štátmi, Islandom a Nórskom, ktorá upravuje vzťah medzi uvedenými stranami dohody podľa uvedenej dohody.

               Komisia následne vyrokovala aj protokoly o zmene týchto dohôd s cieľom umožniť pristúpenie Chorvátska k uvedeným dohodám. Súbežne s týmto návrhom, ako aj s návrhom na rozhodnutie Rady o podpísaní a predbežnom vykonávaní protokolu o zmene dohody EÚ-USA sa predkladajú návrhy na rozhodnutia Rady o podpísaní a predbežnom vykonávaní, ako aj o uzatvorení uvedených protokolov.

               •Súlad s existujúcimi ustanoveniami v tejto oblasti politiky

               Dohoda EÚ-USA bola prvou komplexnou dohodou o leteckej doprave s kľúčovým partnerom Únie v oblasti leteckej dopravy. Je to najdôležitejšia dohoda o leteckej doprave na svete, vzťahuje sa na vyše 80 miliónov miest ročne, a ako taká predstavuje základný kameň vonkajšej politiky EÚ v oblasti leteckej dopravy. Protokolom sa umožní Chorvátsku využívať výhody plynúce z dohody EÚ-USA.

               •Súlad s existujúcimi ustanoveniami v oblasti návrhu

               Protokol umožňuje Chorvátsku splniť si svoj záväzok podľa článku 6 ods. 2 aktu o pristúpení, a to pristúpiť k dohode EÚ-USA.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Článok 100 ods. 2 v spojení s článkom 218 ods. 6 písm. a) ZFEÚ a článok 6 ods. 2 druhý pododsek aktu o pristúpení.

               •Subsidiarita (v prípade inej ako výlučnej právomoci)

               Protokol umožní Chorvátsku využívať výhody plynúce z dohody EÚ-USA, ktorá zabezpečuje rovnocenné a jednotné podmienky prístupu na trh a slúži ako základ pre nové opatrenia regulačnej spolupráce a zbližovanie v oblastiach nevyhnutných pre bezpečnú, chránenú a efektívnu prevádzku leteckých dopravných služieb. Tieto opatrenia možno dosiahnuť len na úrovni Únie.

               •Proporcionalita

                  Pôsobnosť protokolu je obmedzená na príslušnú záležitosť, a to pristúpenie Chorvátska k dohode EÚ-USA, a netýka sa iných otázok.

               •Výber nástroja

                  Medzinárodná dohoda.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuplatňuje sa.

               •Konzultácie so zainteresovanými stranami

                  Neuplatňuje sa.

               •Získavanie a využívanie expertízy

                  Neuplatňuje sa.

               •Posúdenie vplyvu

                  Neuplatňuje sa.

               •Regulačná vhodnosť a zjednodušenie

                  Neuplatňuje sa.

               •Základné práva

                  Neuplatňuje sa.

               4.VPLYV NA ROZPOČET

                  Návrh nemá žiadny vplyv na rozpočet Únie.

               5.ĎALŠIE PRVKY

               •Zhrnutie navrhovaného opatrenia

                  Protokol pozostáva z hlavnej časti, ktorou sa stanovuje pristúpenie Chorvátska k dohode EÚ-USA a následné zmeny predmetnej dohody, a spoločného vyhlásenia o autentifikácii dodatočných jazykových verzií.

               2019/0258 (NLE)

               Návrh

               ROZHODNUTIE RADY

               o uzavretí v mene Európskej únie a jej členských štátov protokolu o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, zmenenej protokolom o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, podpísaným Spojenými štátmi americkými a Európskou úniou a jej členskými štátmi 24. júna 2010, s cieľom zohľadniť pristúpenie Chorvátskej republiky k Európskej únii

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 6 písm. a),

               so zreteľom na akt o pristúpení Chorvátska, a najmä na jeho článok 6 ods. 2 druhý pododsek,

               so zreteľom na návrh Európskej komisie,

               so zreteľom na súhlas Európskeho parlamentu,

               keďže:

               (1)V súlade s rozhodnutím Rady [   ] bol [   ] podpísaný protokol o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, zmenenej protokolom o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, podpísaným Spojenými štátmi americkými a Európskou úniou a jej členskými štátmi 24. júna 2010, s cieľom zohľadniť pristúpenie Chorvátskej republiky k Európskej únii (ďalej len „protokol“), s výhradou jeho neskoršieho uzavretia. Protokol by mal byť schválený v mene Únie a jej členských štátov,

               PRIJALA TOTO ROZHODNUTIE:

               Článok 1

               Týmto sa v mene Únie a jej členských štátov schvaľuje Protokol o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, zmenenej protokolom o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, podpísaným Spojenými štátmi americkými a Európskou úniou a jej členskými štátmi 24. júna 2010, s cieľom zohľadniť pristúpenie Chorvátskej republiky k Európskej únii (ďalej len „protokol“).

               Článok 2

               Predseda Rady určí osobu splnomocnenú pristúpiť v mene Únie a jej členských štátov k výmene diplomatických nót podľa článku 3 protokolu s cieľom vyjadriť súhlas Únie a jej členských štátov s tým, že budú protokolom viazaní.

               Článok 3

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

    ---documentbreak---

               EURÓPSKA KOMISIA
            V Bruseli14. 11. 2019
            COM(2019) 585 final
            PRÍLOHY
            k

               návrhu rozhodnutia Rady
            o uzavretí v mene Európskej únie a jej členských štátov protokolu o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, zmenenej protokolom o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, podpísaným Spojenými štátmi americkými a Európskou úniou a jej členskými štátmi 24. júna 2010, s cieľom zohľadniť pristúpenie Chorvátskej republiky k Európskej únii

               Príloha 1

               PROTOKOL

               o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, zmenenej protokolom o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, podpísaným Spojenými štátmi americkými a Európskou úniou a jej členskými štátmi 24. júna 2010, s cieľom zohľadniť pristúpenie Chorvátskej republiky k Európskej únii

               SPOJENÉ ŠTÁTY AMERICKÉ (ďalej len „Spojené štáty“) na jednej strane

               a

               RAKÚSKA REPUBLIKA,

               BELGICKÉ KRÁĽOVSTVO,

               BULHARSKÁ REPUBLIKA,

               CHORVÁTSKA REPUBLIKA,

               CYPERSKÁ REPUBLIKA,

               ČESKÁ REPUBLIKA,

               DÁNSKE KRÁĽOVSTVO,

               ESTÓNSKA REPUBLIKA,

               FÍNSKA REPUBLIKA,

               FRANCÚZSKA REPUBLIKA,

               SPOLKOVÁ REPUBLIKA NEMECKO,

               HELÉNSKA REPUBLIKA,

               MAĎARSKO,

               ÍRSKO,

               TALIANSKA REPUBLIKA,

               LOTYŠSKÁ REPUBLIKA,

               LITOVSKÁ REPUBLIKA,

               LUXEMBURSKÉ VEĽKOVOJVODSTVO,

               MALTA,

               HOLANDSKÉ KRÁĽOVSTVO,

               POĽSKÁ REPUBLIKA,

               PORTUGALSKÁ REPUBLIKA,

               RUMUNSKO,

               SLOVENSKÁ REPUBLIKA,

               SLOVINSKÁ REPUBLIKA,

               ŠPANIELSKE KRÁĽOVSTVO,

               ŠVÉDSKE KRÁĽOVSTVO,

               SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA,

               ako zmluvné strany Zmluvy o Európskej únii a Zmluvy o fungovaní Európskej únie a ako členské štáty Európskej únie (ďalej len „členské štáty“),

               a EURÓPSKA ÚNIA na druhej strane,

               so zreteľom na pristúpenie Chorvátskej republiky k Európskej únii 1. júla 2013,

               SA DOHODLI TAKTO:

               Článok 1

               Dohoda o leteckej doprave medzi Spojenými štátmi americkými a Európskym spoločenstvom a jeho členskými štátmi podpísaná 25. a 30. apríla 2007 (ďalej len „dohoda o leteckej doprave“), zmenená protokolom o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, podpísaným Spojenými štátmi americkými a Európskou úniou a jej členskými štátmi 24. júna 2010 (ďalej len „protokol z roku 2010“), sa vzťahuje na Chorvátsku republiku ako na členský štát Európskej únie.

               Článok 2

               1. V oddiele 1 prílohy 1 k dohode o leteckej doprave zmenenej protokolom z roku 2010 sa za písmeno c) týkajúce sa Bulharskej republiky dopĺňa:

               „ca) Chorvátska republika: Dohoda o leteckej doprave medzi vládou Spojených štátov amerických a vládou Chorvátskej republiky, podpísaná vo Washingtone 3. februára 2011“.

               2. Text oddielu 3 prílohy 1 k dohode o leteckej doprave zmenenej protokolom z roku 2010 sa vypúšťa v celom rozsahu a nahrádza sa takto:

               „Bez ohľadu na článok 3 tejto dohody letecké spoločnosti USA nemajú právo zabezpečovať lety určené len na prepravu nákladu, ktoré nie sú súčasťou letov zabezpečujúcich leteckú dopravu pre Spojené štáty, do bodov alebo z bodov v členských štátoch, s výnimkou do bodov alebo z bodov v Českej republike, Francúzskej republike, Chorvátskej republike, Luxemburskom veľkovojvodstve, na Malte, v Poľskej republike, Portugalskej republike, Slovenskej republike a Spolkovej republike Nemecko.“

               Článok 3

               Tento protokol nadobúda platnosť k neskoršiemu z týchto dátumov:

               1. dátum nadobudnutia platnosti protokolu z roku 2010 a

               2. jeden mesiac odo dňa poslednej nóty v rámci výmeny diplomatických nót medzi stranami, ktorou sa potvrdzuje ukončenie všetkých postupov potrebných na nadobudnutie platnosti tohto protokolu.

               Článok 4

               Strany súhlasia, že od dátumu podpisu tohto protokolu ho budú do nadobudnutia jeho platnosti predbežne vykonávať v rozsahu prípustnom podľa platného vnútroštátneho práva.

               Vyhotovené dvojmo v …........, dňa …......2019.

               Za Spojené štáty americké:

               Za Rakúsku republiku,

               Belgické kráľovstvo,

               Bulharskú republiku,

               Chorvátsku republiku,

               Cyperskú republiku,

               Českú republiku,

               Dánske kráľovstvo,

               Estónsku republiku,

               Fínsku republiku,

               Francúzsku republiku,

               Spolkovú republiku Nemecko,

               Helénsku republiku,

               Maďarsko,

               Írsko,

               Taliansku republiku,

               Lotyšskú republiku,

               Litovskú republiku,

               Luxemburské veľkovojvodstvo,

               Maltu,

               Holandské kráľovstvo,

               Poľskú republiku,

               Portugalskú republiku,

               Rumunsko,

               Slovenskú republiku,

               Slovinskú republiku,

               Španielske kráľovstvo,

               Švédske kráľovstvo,

               Spojené kráľovstvo Veľkej Británie a Severného Írska a

               Európsku úniu

               Príloha 2

               Spoločné vyhlásenie

               Zástupcovia Spojených štátov amerických a Európskej únie a jej členských štátov potvrdili, že znenie protokolu o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, zmenenej protokolom o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, podpísaným Spojenými štátmi americkými a Európskou úniou a jej členskými štátmi 24. júna 2010, s cieľom zohľadniť pristúpenie Chorvátskej republiky k Európskej únii, podpísaného ______2019 (ďalej len „protokol“) má byť autentifikované v ostatných jazykoch, tak ako je stanovené, buď výmenou listov pred podpísaním protokolu, alebo rozhodnutím spoločného výboru po podpísaní protokolu.

               Zástupcovia takisto potvrdili, že pojem „ostatné jazyky“ v spoločných vyhláseniach, ktoré tvoria súčasť Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007 a protokolu o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, podpísaného Spojenými štátmi americkými a Európskou úniou a jej členskými štátmi 24. júna 2010, zahŕňa aj jazyky členských štátov, ktoré pristupujú k Európskej únii.

               Toto spoločné vyhlásenie tvorí neoddeliteľnú súčasť protokolu.

               Za Spojené štáty americké:

                     Za Európsku úniu

               a jej členské štáty


               EURÓPSKA KOMISIA
            V Bruseli14. 2. 2020
            COM(2020) 53 final
            2020/0025(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Spoločnom výbore pre colnú spoluprácu zriadenom na základe Dohody medzi Európskou úniou a Novým Zélandom o spolupráci a vzájomnej administratívnej pomoci v colných otázkach, pokiaľ ide o prijatie rokovacieho poriadku Spoločného výboru pre colnú spoluprácu

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie v Spoločnom výbore pre colnú spoluprácu medzi Európskou úniou a Novým Zélandom v súvislosti s plánovaným rozhodnutím prijať jeho rokovací poriadok

               2.Kontext návrhu

               2.1.Dohoda medzi Európskou úniou a Novým Zélandom o spolupráci a vzájomnej administratívnej pomoci v colných otázkach

               Cieľom Dohody medzi Európskou úniou a Novým Zélandom o spolupráci a vzájomnej administratívnej pomoci v colných otázkach (ďalej len „dohoda“) je podporovať zákonné obchodovanie medzi dvomi stranami vytvorením bezpečnejšieho prostredia s priaznivejšími obchodnými podmienkami, keďže príslušné colné orgány si budú vymieňať viac informácií na zabezpečenie riadneho uplatňovania colných predpisov podľa dohody. Dohoda nadobudla platnosť 1. mája 2018.

               2.2.Spoločný výbor pre colnú spoluprácu

               Spoločný výbor pre colnú spoluprácu (ďalej len „spoločný výbor“) zriadený podľa článku 20 ods. 1 dohody je zameraný na riadne fungovanie a vykonávanie dohody. Spoločný výbor môže na tento účel prijímať opatrenia a rozhodnutia týkajúce sa otázok vymedzených v článku 20 dohody. Článkom 20 ods. 2 písm. e) dohody sa spoločný výbor splnomocňuje, aby prijal svoj rokovací poriadok.

               2.3.Pripravovaný akt Spoločného výboru pre colnú spoluprácu

               Spoločný výbor počas svojho druhého zasadnutia, ktoré je naplánované na prvý týždeň v marci 2020, a s výhradou rozhodovacieho procesu EÚ, má prijať rozhodnutie týkajúce sa rokovacieho poriadku spoločného výboru (ďalej len „pripravovaný akt“).

               Cieľom pripravovaného aktu je stanoviť pracovné mechanizmy spoločného výboru, pokiaľ ide o jeho fungovanie pri vykonávaní dohody v súlade s článkom 20 dohody. Podstata rokovacieho poriadku spoločného výboru, ktorý je v prílohe k tomuto rozhodnutiu, je veľmi podobná podstate rokovacích poriadkov, ktoré prijali spoločné výbory zriadené na základe iných dohôd o colnej spolupráci a obchode. Prijatie tohto dokumentu je nevyhnutné pre bezproblémové fungovanie a vykonávanie dohody.

               Komisia sa o pripravovanom akte neformálne poradila so skupinou colných expertov, sekciou medzinárodných colných záležitostí, v období medzi 17. decembrom 2019 a 8. januárom 2020. Komisia zohľadnila prijaté pripomienky.

               3.Pozícia, ktorá sa má zaujať v mene Únie

               Týmto návrhom rozhodnutia Rady sa stanovuje pozícia, ktorá sa má zaujať v mene Únie v rámci spoločného výboru zriadeného dohodou, pokiaľ ide o prijatie rokovacieho poriadku spoločného výboru.

               Zmluvné strany dohody súhlasili s prijatím návrhu dokumentu, ktorý je v prílohe k rozhodnutiu.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  1
               .

               4.1.2.Uplatnenie na tento prípad

               Spoločný výbor je orgán zriadený dohodou, konkrétne Dohodou medzi Európskou úniou a Novým Zélandom o spolupráci a vzájomnej administratívnej pomoci v colných otázkach.

               Akt, ktorý má spoločný výbor prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkom 20 ods. 2 písm. e) dohody, keďže rokovací poriadok ovplyvní spôsob rozhodovania v rámci spoločného výboru.

               Pripravovaný akt nedopĺňa ani nemení inštitucionálny rámec danej dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej obchodnej politiky.

               Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 ZFEÚ v spojení s článkom 218 ods. 9 ZFEÚ.

               2020/0025 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Spoločnom výbore pre colnú spoluprácu zriadenom na základe Dohody medzi Európskou úniou a Novým Zélandom o spolupráci a vzájomnej administratívnej pomoci v colných otázkach, pokiaľ ide o prijatie rokovacieho poriadku Spoločného výboru pre colnú spoluprácu

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohoda medzi Európskou úniou a Novým Zélandom o spolupráci a vzájomnej administratívnej pomoci v colných otázkach (ďalej len „dohoda“) bola uzavretá Úniou rozhodnutím Rady
                  2
                a nadobudla platnosť 1. mája 2018.

               (2)Podľa článku 20 ods. 2 písm. e) dohody Spoločný výbor pre colnú spoluprácu zriadený podľa článku 20 ods. 1 dohody prijme svoj rokovací poriadok.

               (3)Je vhodné stanoviť pozíciu, ktorá sa má zaujať v mene Únie v Spoločnom výbore pre colnú spoluprácu, keďže rozhodnutie bude pre Úniu záväzné,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie v Spoločnom výbore pre colnú spoluprácu zriadenom podľa Dohody medzi Európskou úniou a Novým Zélandom o spolupráci a vzájomnej administratívnej pomoci v colných otázkach, pokiaľ ide o prijatie jeho rokovacieho poriadku, je založená na návrhu rozhodnutia Spoločného výboru pre colnú spoluprácu pripojenom k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (2)

                        Ú. v. EÚ L 101, 20.4.2018, s. 5.

    ---documentbreak---

               EURÓPSKA KOMISIA
            V Bruseli14. 2. 2020
            COM(2020) 53 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie v Spoločnom výbore pre colnú spoluprácu zriadenom na základe Dohody medzi Európskou úniou a Novým Zélandom o spolupráci a vzájomnej administratívnej pomoci v colných otázkach, pokiaľ ide o prijatie rokovacieho poriadku Spoločného výboru pre colnú spoluprácu

               NÁVRH

               ROZHODNUTIE Č. […/2019] SPOLOČNÉHO VÝBORU PRE COLNÚ SPOLUPRÁCU MEDZI EURÓPSKOU ÚNIOU A NOVÝM ZÉLANDOM

               z …

               o prijatí rokovacieho poriadku

               SPOLOČNÝ VÝBOR PRE COLNÚ SPOLUPRÁCU,

               so zreteľom na Dohodu medzi Európskou úniou a Novým Zélandom o spolupráci a vzájomnej administratívnej pomoci v colných otázkach uzavretej v Bruseli 3. júla 2017, a najmä na jej článok 20 ods. 2 písm. d),

               keďže v článku 20 ods. 2 písm. e) dohody sa stanovuje, že Spoločný výbor pre colnú spoluprácu prijme svoj rokovací poriadok,

               ROZHODOL TAKTO:

               Článok 1

               Týmto sa prijíma rokovací poriadok Spoločného výboru pre colnú spoluprácu medzi Európskou úniou a Novým Zélandom, ako je uvedený v prílohe k tomuto rozhodnutiu.

               Článok 2

               Rozhodnutie sa uplatňuje odo dňa jeho prijatia.

               Článok 3

               Toto rozhodnutie sa vyhotoví dvojmo v anglickom jazyku, pričom obe znenia sú rovnako autentické. Každá zmluvná strana môže zabezpečiť preklady do svojich ostatných úradných jazykov.

               V … dňa …

               Za Spoločný výbor pre colnú spoluprácu medzi Európskou úniou a Novým Zélandom

               spolupredsedovia

               PRÍLOHA

               ROKOVACÍ PORIADOK SPOLOČNÉHO VÝBORU PRE COLNÚ SPOLUPRÁCU MEDZI EURÓPSKOU ÚNIOU A NOVÝM ZÉLANDOM

               Článok 1

               Predsedníctvo

               Spoločný výbor pre colnú spoluprácu medzi Európskou úniou a Novým Zélandom (ďalej len „spoločný výbor“) zriadený v súlade s článkom 20 ods. 1 Dohody medzi Európskou úniou a Novým Zélandom o spolupráci a vzájomnej administratívnej pomoci v colných otázkach, uzavretej v Bruseli 3. júla 2017 (ďalej len „dohoda“), bude vykonávať svoje povinnosti podľa článku 20 dohody a spolupredsedá mu zástupca Európskej únie a zástupca Nového Zélandu.

               Článok 2

               Zastupovanie

               1.
                     Každá zmluvná strana dohody oznámi druhej zmluvnej strane dohody zoznam svojich členov v spoločnom výbore. Zoznam spravuje a aktualizuje sekretariát spoločného výboru.

               2.
                     Ak sa spolupredseda spoločného výboru nemôže zúčastniť na zasadnutí, môže ho zastupovať ním určená osoba. Spolupredseda alebo ním určená osoba o tomto poverení písomne informuje druhého spolupredsedu a sekretariát spoločného výboru v dostatočnom časovom predstihu pred konaním zasadnutia.

               3. Osoba určená spolupredsedom spoločného výboru uplatňuje práva tohto spolupredsedu v rozsahu poverenia. Na účely tohto rokovacieho poriadku sa majú následné odkazy na členov a spolupredsedov spoločného výboru chápať tak, že zahŕňajú aj určenú osobu.

               Článok 3

               Sekretariát spoločného výboru

               Jeden úradník Európskej únie a jeden úradník Nového Zélandu konajú spoločne ako sekretariát spoločného výboru.

               Článok 4

               Zasadnutia

               1.
                     Spoločný výbor zasadá na žiadosť jednej zo zmluvných strán. Zasadnutia sa konajú striedavo v Bruseli a vo Wellingtone, pokiaľ sa spolupredsedovia nedohodnú inak.

               2.
                     Zasadnutia spoločného výboru sa môžu konať formou videokonferencie alebo telekonferencie.

               3.
                     Každé zasadnutie spoločného výboru zvoláva sekretariát spoločného výboru na deň a miesto, na ktorých sa dohodli spolupredsedovia.

               Článok 5

               Delegácia

               Členov spoločného výboru môžu sprevádzať vládni úradníci jednotlivých zmluvných strán. Každý spolupredseda spoločného výboru informuje pred každým zasadnutím druhého spolupredsedu o plánovanom zložení delegácií jednotlivých zmluvných strán.

               Článok 6

               Dokumenty

               Ak rokovania spoločného výboru vychádzajú z písomných podkladových dokumentov, sekretariát spoločného výboru uvedené dokumenty očísluje a rozpošle ako dokumenty spoločného výboru.

               Článok 7

               Korešpondencia

               1.
                     Korešpondencia adresovaná spolupredsedom spoločného výboru sa doručuje sekretariátu spoločného výboru, ktorý ju v prípade potreby rozpošle členom spoločného výboru.

               2.
                     Korešpondenciu od spolupredsedov spoločného výboru odosiela jej príjemcom sekretariát spoločného výboru, ktorý ju očísluje a v prípade potreby rozpošle ďalším členom spoločného výboru.

               Článok 8

               Program zasadnutí

               1.
                     Predbežný program každého zasadnutia vypracuje sekretariát spoločného výboru. Členom spoločného výboru a spolupredsedom sa rozposiela spolu s relevantnými dokumentmi najneskôr 15 kalendárnych dní pred začiatkom zasadnutia.

               2.
                     Predbežný program obsahuje body, v súvislosti s ktorými dostal sekretariát spoločného výboru žiadosť o zaradenie do programu od jednej zo zmluvných strán spolu s príslušnými dokumentmi najneskôr 21 kalendárnych dní pred začiatkom zasadnutia.

               3.
                     Spolupredsedovia spoločného výboru zverejňujú spoločne schválenú verziu predbežného programu spoločného výboru.

               4.
                     Spoločný výbor prijíma program na začiatku každého zasadnutia. Do programu možno zaradiť aj body, ktoré nie sú uvedené v predbežnom programe, ak s tým spolupredsedovia súhlasia.

               5.
                     Spolupredsedovia spoločného výboru môžu na základe vzájomnej dohody pozvať na zasadnutia pozorovateľov, vrátane zástupcov iných orgánov zmluvných strán alebo nezávislých expertov, aby poskytli informácie ku konkrétnemu okruhu otázok.

               6.
                     Spolupredsedovia spoločného výboru môžu na základe vzájomnej dohody skrátiť alebo predĺžiť lehoty uvedené v odsekoch 1 a 2 s cieľom zohľadniť požiadavky konkrétneho prípadu.

               Článok 9

               Zápisnica

               1.
                     Návrh zápisnice z každého zasadnutia vypracuje sekretariát spoločného výboru do 21 dní od ukončenia zasadnutia, pokiaľ na základe vzájomnej dohody spolupredsedovia nerozhodnú inak.

               2.
                     V zápisnici sa spravidla zhrnie každý bod programu a prípadne sa spresnia: a) podklady predložené spoločnému výboru, b) vyhlásenia, ktorých uvedenie v zápisnici požadoval niektorý člen spoločného výboru, c) prijaté rozhodnutia a d) všetky opatrenia, odporúčania, spoločné vyhlásenia a operatívne závery schválené ku konkrétnym bodom.

               3.
                     Zápisnica obsahuje konečný program a mená, tituly a príslušnosť všetkých osôb, ktoré sa na zasadnutí zúčastnili v akomkoľvek postavení.

               4.
                     Zápisnicu písomne schvaľujú spolupredsedovia do 60 dní odo dňa konania zasadnutia alebo v inej lehote, na ktorej sa vzájomne dohodnú.

               5.
                     Sekretariát spoločného výboru vypracuje aj návrh zhrnutia zápisnice. Po schválení znenia zhrnutia spolupredsedami spoločného výboru sa toto zhrnutie zápisnice zverejní.

               Článok 10

               Rozhodnutia

               1.
                     Spoločný výbor prijíma rozhodnutia podľa článku 20 ods. 2 dohody na základe vzájomnej dohody. Rozhodnutia sa môžu prijímať, a to aj v obdobiach medzi zasadnutiami spoločného výboru, písomným postupom prostredníctvom výmeny nót medzi spolupredsedami výboru.

               2.
                     Každé rozhodnutie spoločného výboru má poradové číslo, dátum prijatia a názov odkazujúci na jeho predmet. V každom rozhodnutí sa stanoví dátum nadobudnutia jeho účinnosti a môže byť podmienené splnením akýchkoľvek nevyhnutných požiadaviek a ukončením akýchkoľvek nevyhnutných postupov každej zmluvnej strany.

               3.
                     Každé rozhodnutie sa vyhotoví dvojmo a na účely overenia ho podpisujú spolupredsedovia spoločného výboru.

               4.
                     Zmluvné strany zabezpečia, že rozhodnutia prijaté spoločným výborom budú zverejnené.

               Článok 11

               Verejnosť a dôvernosť

               1.
                     Práca spoločného výboru sa považuje za dôvernú. Pokiaľ obe zmluvné strany nerozhodnú inak, zasadnutia spoločného výboru nie sú prístupné verejnosti.

               2.
                     Ak zmluvná strana poskytne spoločnému výboru informácie, ktoré považuje za dôverné alebo chránené pred sprístupnením v zmysle zákonov a iných právnych predpisov, druhá zmluvná strana musí zaobchádzať s týmito informáciami ako s dôvernými v súlade s článkom 17 dohody.

               Článok 12

               Pracovný jazyk

               Pokiaľ sa zmluvné strany nedohodnú inak, všetka korešpondencia a komunikácia medzi zmluvnými stranami týkajúca sa práce spoločného výboru, ako aj príprava rozhodnutí a odporúčaní a rokovania o rozhodnutiach a odporúčaniach bude v anglickom jazyku.

               Článok 13

               Výdavky

               1.
                     Každá zmluvná strana dohody znáša akékoľvek výdavky, ktoré jej vzniknú v dôsledku účasti na zasadnutiach spoločného výboru.

               2.
                     Výdavky spojené s organizáciou zasadnutí a rozmnožovaním dokumentov znáša zmluvná strana, ktorá je organizátorom zasadnutia.

               Článok 14

               Pracovné skupiny a iné orgány

               1.
                     Podľa článku 20 ods. 3 dohody spoločný výbor zriadi primerané pracovné mechanizmy vrátane pracovných skupín na podporu svojej práce pri vykonávaní dohody.

               2.
                     Spoločný výbor dohliada na prácu všetkých pracovných skupín a iných orgánov zriadených podľa dohody.

               3.
                     Pracovné skupiny a iné orgány zriadené podľa dohody podávajú z každého svojho zasadnutia spoločnému výboru správy o výsledkoch a záveroch.

               4.
                     Pokiaľ sa nerozhodne inak, tento rokovací poriadok sa primerane uplatňuje v pracovných skupinách a iných orgánoch zriadených podľa dohody.


               EURÓPSKA KOMISIA
            V Bruseli18. 2. 2020
            COM(2020) 61 final
            2020/0028(NLE)
            Návrh
            ROZHODNUTIE RADY
            o pozícii, ktorá sa má v mene Európskej únie zaujať v regionálnom riadiacom výbore Dopravného spoločenstva, pokiaľ ide o určité rozpočtové záležitosti v súvislosti s vykonávaním Zmluvy o založení Dopravného spoločenstva

               DÔVODOVÁ SPRÁVA

               1.PREDMET NÁVRHU

               Tento návrh sa týka rozhodnutia o pozícii, ktorá sa má zaujať v mene Európskej únie v regionálnom riadiacom výbore zriadenom podľa Zmluvy o založení Dopravného spoločenstva v súvislosti s plánovaným prijatím rozhodnutia o rozpočte Dopravného spoločenstva na rok 2020 regionálnym riadiacim výborom.

               2.KONTEXT NÁVRHU

               2.1.Zmluva o založení Dopravného spoločenstva

               Európska únia je zmluvnou stranou Zmluvy o založení Dopravného spoločenstva, ktorá nadobudla platnosť 1. mája 2019. Rozhodnutím č. 2019/1 regionálneho riadiaceho výboru bola plnením rozpočtu Dopravného spoločenstva poverená Komisia, a to až do vymenovania riaditeľa stáleho sekretariátu Dopravného spoločenstva.

               2.2.Regionálny riadiaci výbor

                  Regionálny riadiaci výbor bol zriadený článkom 24 Zmluvy o založení Dopravného spoločenstva a je zodpovedný za jej správu a zabezpečovanie jej riadneho vykonávania. Na tento účel predkladá odporúčania a prijíma rozhodnutia v prípadoch uvedených v Zmluve o založení Dopravného spoločenstva. Regionálny riadiaci výbor predovšetkým:

               a) pripravuje prácu ministerskej rady;

               b) rozhoduje o zriadení technických výborov;

               c) predkladá odporúčania a prijíma rozhodnutia v súlade so Zmluvou o založení Dopravného spoločenstva;

               d) pokiaľ ide o novoprijaté právne akty EÚ, prijíma vhodné opatrenia, najmä prostredníctvom revízie prílohy I k Zmluve o založení Dopravného spoločenstva;

               e) po porade s ministerskou radou vymenúva riaditeľa stáleho sekretariátu;

               f) môže vymenovať jedného alebo viacerých zástupcov riaditeľa stáleho sekretariátu;

               g) stanovuje pravidlá stáleho sekretariátu;

               h) rozhodnutím môže zmeniť výšku príspevkov do rozpočtu;

               i) prijíma ročný rozpočet Dopravného spoločenstva;

               j) prijíma rozhodnutie, ktorým sa stanovuje postup plnenia rozpočtu, predkladania a kontroly účtov a inšpekcie;

               k) rozhoduje o sporoch predložených zmluvnými stranami;

               l) prijíma všeobecné zásady v oblasti prístupu k dokumentom, pokiaľ ide o dokumenty v držbe orgánov zriadených Zmluvou o založení Dopravného spoločenstva alebo na jej základe;

               m) prijíma výročné správy o realizácii súhrnnej siete, ktoré dáva na vedomie ministerskej rade;

               n) v súvislosti s určitými aktmi Únie stanovuje lehoty a spôsoby transpozície juhovýchodoeurópskymi zmluvnými stranami.

               2.3.Plánované akty regionálneho riadiaceho výboru

                  Regionálny riadiaci výbor má prijať rozhodnutie o rozpočte Dopravného spoločenstva na rok 2020. Plánované rozhodnutie sa pre zmluvné strany stane právne záväzným podľa článku 25 ods. 1 Zmluvy o založení Dopravného spoločenstva.

                  Rozpočet

                  Príspevok do rozpočtu Dopravného spoločenstva je stanovený v prílohe V k Zmluve o založení Dopravného spoločenstva. Podiel Únie predstavuje 80 % rozpočtu, zatiaľ čo zvyšných 20 % poskytujú juhovýchodoeurópske zmluvné strany.

                  Celkový rozpočet na rok 2019 predstavoval 1,63 milióna EUR. Príspevok EÚ predstavoval 1,304 milióna EUR, čo zodpovedá 80 % celkového rozpočtu stáleho sekretariátu na pokrytie jeho prevádzkových nákladov na rok 2019.

                  V súlade s článkom 28 písm. a) Zmluvy o založení Dopravného spoločenstva vypracoval stály sekretariát návrh rozpočtu na rok 2020, pričom zohľadnil postupné vymenúvanie zamestnancov stáleho sekretariátu, ktorým by sa zabezpečilo jeho riadne a samostatné fungovanie. Celkový rozpočet predstavuje 3 milióny EUR, z čoho 2,4 milióna EUR (80 %) tvorí príspevok EÚ
                     1
                   a 0,6 milióna EUR príspevok juhovýchodoeurópskych zmluvných strán.

                  Táto suma by mala pokryť zostávajúce náklady súvisiace so zriadením stáleho sekretariátu, ako aj s jeho prevádzkou. V súlade s prílohou I k dohode o sídle medzi Spoločenstvom a Srbskom hostiteľská krajina – Srbsko – bezplatne zabezpečí kancelárie stáleho sekretariátu a niektoré zariadenia a služby súvisiace s týmito kanceláriami (nábytok, bezpečnosť, elektrická energia, voda a upratovanie).

               3.POZÍCIA, KTORÁ SA MÁ ZAUJAŤ V MENE ÚNIE

               Na zabezpečenie vykonávania Zmluvy o založení Dopravného spoločenstva a fungovania stáleho sekretariátu je potrebné, aby regionálny riadiaci výbor prijal toto rozhodnutie. Keďže Únia je zmluvnou stranou Zmluvy o založení Dopravného spoločenstva, je potrebné stanoviť pozíciu Únie v súvislosti s rozpočtom tejto organizácie.

               4.PRÁVNY ZÁKLAD

               4.1.Procesnoprávny základ

               4.1.1. Zásady

                  V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia Rady, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

                  Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                     2
                  .

               4.1.2. Uplatnenie na tento prípad

               Regionálny riadiaci výbor je orgán zriadený dohodou, konkrétne Zmluvou o založení Dopravného spoločenstva.

               Akt, ktorý má regionálny riadiaci výbor prijať, predstavuje akt s právnymi účinkami. V súlade s článkom 35 Zmluvy o založení Dopravného spoločenstva je regionálny riadiaci výbor oprávnený prijať rozpočet Dopravného spoločenstva. Tento akt vzhľadom na svoju povahu a v zmysle medzinárodného práva, ktoré sa vzťahuje na regionálny riadiaci výbor, obsahuje prvky, ktoré ovplyvňujú právne postavenie strán Zmluvy o založení Dopravného spoločenstva, a teda aj Únie. Preto sa musí považovať za akt, ktorý má právne účinky.

               Pripravovaným aktom sa nedopĺňa ani nemení inštitucionálny rámec Zmluvy o založení Dopravného spoločenstva.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka sú len vedľajšie, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ, resp. hlavná alebo prevažujúca zložka.

               4.2.2.Uplatnenie na tento prípad

               Pripravovaný akt je nevyhnutný na riadne fungovanie Dopravného spoločenstva. Zmluva o založení Dopravného spoločenstva sleduje ciele a obsahuje zložky v oblasti cestnej, železničnej a vnútrozemskej vodnej dopravy, čiže druhov dopravy, na ktoré sa vzťahuje článok 91 ZFEÚ, ako aj v oblasti námornej dopravy, čo je druh dopravy, na ktorý sa vzťahuje článok 100 ods. 2 ZFEÚ. Vzhľadom na svoj horizontálny charakter sa pripravovaný akt vzťahuje na všetky tieto aspekty.

                  Hmotnoprávny základ navrhovaného rozhodnutia preto obsahuje tieto ustanovenia: článok 91 a článok 100 ods. 2 ZFEÚ.

               4.3.Záver

                  Právnym základom navrhovaného rozhodnutia by mal byť článok 91 a článok 100 ods. 2 ZFEÚ v spojení s článkom 218 ods. 9 ZFEÚ.

               5. UVEREJNENIE PRIPRAVOVANÉHO AKTU

               V súlade s článkom 25 ods. 2 Zmluvy o založení Dopravného spoločenstva sa rozhodnutia regionálneho riadiaceho výboru uverejňujú v Úradnom vestníku Európskej únie.

               2020/0028 (NLE)

               Návrh

               ROZHODNUTIE RADY

               o pozícii, ktorá sa má v mene Európskej únie zaujať v regionálnom riadiacom výbore Dopravného spoločenstva, pokiaľ ide o určité rozpočtové záležitosti v súvislosti s vykonávaním Zmluvy o založení Dopravného spoločenstva

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 91 a článok 100 ods. 2 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Únia podpísala Zmluvu o založení Dopravného spoločenstva v súlade s rozhodnutím Rady (EÚ) 2017/1937
                  3
               . Schválená bola v mene Európskej únie 4. marca 2019
                  4
                a platnosť nadobudla 1. mája 2019.

               (2)V súlade s článkom 35 Zmluvy o založení Dopravného spoločenstva regionálny riadiaci výbor (ďalej len „riadiaci výbor“) každoročne prijíma rozpočet Dopravného spoločenstva.

               (3)Regionálny riadiaci výbor Dopravného spoločenstva má prijať rozhodnutie o rozpočte Dopravného spoločenstva na rok 2020 s cieľom zabezpečiť vykonávanie Zmluvy o založení Dopravného spoločenstva.

               (4)Je vhodné stanoviť pozíciu, ktorá sa má zaujať v mene Únie v riadiacom výbore, keďže takéto rozhodnutie je potrebné na účely fungovania stáleho sekretariátu Dopravného spoločenstva a vo vzťahu k Únii bude mať právne účinky.

               (5)Oprávnením Komisie predbežne plniť rozpočet Dopravného spoločenstva sa nemení základný charakter právomocí zverených tejto inštitúcii Zmluvou o Európskej únii a Zmluvou o fungovaní Európskej únie,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie v regionálnom riadiacom výbore Dopravného spoločenstva, pokiaľ ide o rozpočet Dopravného spoločenstva na rok 2020, je založená na návrhu rozhodnutia regionálneho riadiaceho výboru pripojenom k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Vykonávacie rozhodnutie Komisie z 19. 7. 2019, C (2019) 5515.

                     (2)

                        Rozsudok Súdneho dvora zo 7. októbra 2014, Nemecko/Rada, vec C-399/12, ECLI:EU:C:2014:2258, body 61 až 64.

                     (3)

                        Rozhodnutie Rady (EÚ) 2017/1937 z 11. júla 2017 o podpise, v mene Európskej únie, a predbežnom vykonávaní Zmluvy o založení Dopravného spoločenstva (Ú. v. EÚ L 278, 27.10.2017, s. 1).

                     (4)

                        Rozhodnutie Rady (EÚ) 2019/392 zo 4. marca 2019 o uzavretí Zmluvy o založení Dopravného spoločenstva v mene Európskej únie.

    ---documentbreak---

               EURÓPSKA KOMISIA
            V Bruseli18. 2. 2020
            COM(2020) 61 final
            PRÍLOHA
            k
            návrhu rozhodnutia Rady
            o pozícii, ktorá sa má v mene Európskej únie zaujať v regionálnom riadiacom výbore Dopravného spoločenstva, pokiaľ ide o určité rozpočtové záležitosti v súvislosti s vykonávaním Zmluvy o založení Dopravného spoločenstva

               PRÍLOHA 1

               NÁVRH

               ROZHODNUTIE č. 2020/
                  REGIONÁLNEHO RIADIACEHO VÝBORU DOPRAVNÉHO SPOLOČENSTVA

               z …

               o prijatí rozpočtu Dopravného spoločenstva na rok 2020

               REGIONÁLNY RIADIACI VÝBOR DOPRAVNÉHO SPOLOČENSTVA,

               so zreteľom na Zmluvu o založení Dopravného spoločenstva, a najmä na jej článok 24 ods. 1 a článok 35,

               ROZHODOL TAKTO:

               Článok 1

               Týmto sa prijíma rozpočet Dopravného spoločenstva na rok 2020 pripojený k tomuto rozhodnutiu ako príloha I.

               Článok 2

               Bez toho, aby boli dotknuté články 2 a 3 rozhodnutia č. 2019/1 regionálneho riadiaceho výboru, Európska komisia zodpovedá za plnenie rozpočtu Dopravného spoločenstva v súlade s článkom 3.

               Článok 3

               Článok 2 sa prestane uplatňovať deň predtým, ako vymenovanie stáleho riaditeľa stáleho sekretariátu nadobudne platnosť.

               V …dňa … 2020.

               Za regionálny riadiaci výbor

               predseda

               PRÍLOHA I: Rozpočet Dopravného spoločenstva na rok 2020

                        PREVÁDZKOVÉ NÁKLADY STÁLEHO SEKRETARIÁTU

                        (vrátane pevne stanovených výdavkov / účtovníctva / činností v oblasti komunikácie / organizácie zasadnutí)

                        396 900

                        KANCELÁRSKE VYBAVENIE A NÁBYTOK STÁLEHO SEKRETARIÁTU

                        60 000

                        PERSONÁL

                        (vrátane platov, príspevkov, náboru, cestovných nákladov, príspevkov do systému zdravotného poistenia/dôchodkov)

                        1 461 500

                        ŠTÚDIE, TECHNICKÁ POMOC pod vedením stáleho sekretariátu

                        800 000

                        SPOLU

                        2 718 400

                        REZERVA (približne: 9,4 %)

                        281 600

                        CELKOVÝ SÚČET

                        3 000 000

                        Z čoho: Príspevok EÚ (80 %)

                        2 400 000

                        Príspevok juhovýchodoeurópskych zmluvných strán (20 %: v prílohe V k Zmluve o založení Dopravného spoločenstva sa stanovuje rozdelenie podľa krajín)

                        600 000


               EURÓPSKA KOMISIA
            V Bruseli18. 8. 2020
            COM(2020) 384 final
            2020/0179(COD)
            Návrh
            ROZHODNUTIE EURÓPSKEHO PARLAMENTU A RADY,
            ktorým sa mení rozhodnutie č. 445/2014/EÚ, ktorým sa ustanovuje akcia Únie s názvom Európske hlavné mestá kultúry na roky 2020 až 2033
            (Text s významom pre EHP)

               DÔVODOVÁ SPRÁVA

               1.KONTEXT NÁVRHU

               Akciu „Európske hlavné mestá kultúry“ (EHMK) na roky 2020 až 2033 upravuje rozhodnutie č. 445/2014/EÚ
                  1
               . V prílohe k danému rozhodnutiu sa nachádza chronologický zoznam, v ktorom sa uvádza, kedy je ktorý členský štát (dva ročne) alebo kandidátska krajina/potenciálna kandidátska krajina zúčastňujúca sa na programe Kreatívna Európa alebo na následných programoch Únie na podporu kultúry oprávnená hostiť túto akciu. Súťaže o udelenie titulu EHMK sa začínajú šesť rokov pred rokom titulu, keď príslušný orgán uverejnení výzvy na predkladanie žiadostí.

               Rozhodnutím (EÚ) 2017/1545
                  2
                sa akcia rozšírila aj na mestá z krajín Európskeho združenia voľného obchodu, ktoré sú zmluvnými stranami Dohody o Európskom hospodárskom priestore a zúčastňujú sa na programe Kreatívna Európa alebo na následných programoch Únie na podporu kultúry. Harmonogram uvedený v prílohe k rozhodnutiu č. 445/2014/EÚ bol preto nahradený harmonogramom uvedeným v prílohe k rozhodnutiu (EÚ) 2017/1545.

               Všeobecné a osobitné ciele akcie EHMK sú opísané v článku 2 rozhodnutia č. 445/2014/EÚ. Týmito cieľmi sú: chrániť a podporovať rozmanitosť kultúr v Európe, posilňovať príspevok kultúry k dlhodobému rozvoju miest, rozšíriť rozsah, rozmanitosť a európsky rozmer kultúrnej ponuky v mestách, a to aj prostredníctvom nadnárodnej spolupráce, rozšíriť prístup ku kultúre a účasť na nej, posilniť kapacitu kultúrneho sektora a jeho prepojenia s ostatnými sektormi a zvýšiť medzinárodnú popularitu miest prostredníctvom kultúry.

               Dosiahnutie týchto cieľov, ktoré súvisí s mobilitou, cestovaním, organizáciou podujatí a účasťou verejnosti, vážne ohrozuje pandémia COVID-19, ktorá má závažné dôsledky pre realizáciu a prípravu súčasných aj budúcich EHMK.

               Rozhodnutie č. 445/2014/EÚ neposkytuje potrebnú flexibilitu na zohľadnenie takýchto mimoriadnych okolností.

               Zabezpečenie plnenia cieľov akcie EHMK za týchto okolností by si preto vyžadovalo zmeny v rozhodnutí č. 445/2014/EÚ. Tieto zmeny by sa nemali odkláňať od pôvodných zásad, pravidiel a postupov rozhodnutia, ale mali by sa obmedziť na to, čo je nevyhnutne potrebné na riešenie tejto bezprecedentnej situácie.

               Najviac zasiahnuté sú, samozrejme, tie EHMK, ktoré by v súčasnosti mali realizovať svoj rok (dve EHMK na rok 2020) alebo by mali urýchliť svoje prípravné práce, aby boli včas pripravené na budúci rok (tri EHMK na rok 2021). Dve EHMK na rok 2022 a jedno EHMK na rok 2023 sú zasiahnuté oveľa menej, keďže stále majú dostatok času na to, aby si dôkladne premysleli, ako prispôsobiť svoje programy tak, aby zohľadňovali rôzne obmedzujúce scenáre v budúcnosti.

               Obe EHMK na rok 2020 museli od marca 2020 odložiť alebo zrušiť všetky podujatia bez toho, aby bolo jasné, kedy sa situácia vráti do normálu. V praxi to znamená, že nemôžu realizovať svoj rok EHMK a zúročiť svoju kvalitnú prípravnú prácu. Prípadné predĺženie kultúrnych programov EHMK na rok 2020 do roku 2021 by týmto dvom mestám síce nenahradilo obrovskú stratu, ktorú utrpeli, ale výraznejšie a opätovne by to upozornilo na činnosti oboch EHMK na rok 2020 aj v prvých mesiacoch roku 2021. Zároveň by mohli dlhšie profitovať z pozornosti spájanej so značkou EHMK.

               Pandémia COVID-19 navyše spôsobila vysokú mieru neistoty takmer vo všetkých oblastiach súvisiacich s EHMK na rok 2021, a to pokiaľ ide o neisté finančné výhľady zo strany verejných a súkromných partnerov, neznáme bezpečnostné predpisy vplývajúce na participatívnu prácu s občanmi aj na typy podujatí, ktoré sa môžu povoliť, ako aj cestovné obmedzenia, ktoré znižujú toky cestovného ruchu a možnosti európskych/medzinárodných partnerstiev. Preventívne opatrenia spomalili prípravné práce troch EHMK na rok 2021 až do kritického bodu, keď by za bežných okolností mali zdvojnásobiť svoje úsilie. Na realizačné tímy sa počas niekoľkých mesiacov vzťahovalo obmedzenie pohybu a hospodárske prežitie potenciálnych zmluvných partnerov je neisté. Odporúča sa preto, aby sa realizácia projektov troch EHMK na rok 2021 odložila do roku 2022 alebo 2023.

               Po vystúpení Spojeného kráľovstva z Únie má byť držiteľom titulu EHMK v roku 2023 len jedno mesto. Odloženie dvoch z troch EHMK na rok 2021 do roku 2023 by bolo vyváženejším riešením: v roku 2022 by boli držiteľom titulu EHMK tri mestá, rovnako ako v roku 2023. Takýto vyvážený prístup by maximalizoval viditeľnosť akcie EHMK.

               S cieľom prispôsobiť sa opísaným okolnostiam, konkrétne poskytnúť dvom EHMK na rok 2020 možnosť predĺžiť ich kultúrne programy do roku 2021 a odložiť roky, v ktorých budú môcť príslušné krajiny hostiť titul EHMK na rok 2021, je potrebné zmeniť rozhodnutie č. 445/2014/EÚ.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Týmto návrhom sa mení rozhodnutie č. 445/2014/EÚ, ktorým sa ustanovuje akcia Únie s názvom Európske hlavné mestá kultúry na roky 2020 až 2033, a preto vychádza z rovnakého právneho základu – článku 167 ods. 5 ZFEÚ.

               •Subsidiarita (v prípade inej ako výlučnej právomoci)

                  Keďže rozhodnutie č. 445/2014/EÚ je právnym aktom Únie, možno ho zmeniť len rovnocenným právnym aktom. Členské štáty nemôžu konať samostatne.

               •Proporcionalita

                  Navrhované zmeny sú vhodné na riešenie mimoriadnej situácie, ktorá vznikla v súvislosti s EHMK na roky 2020 a 2021, a to vytvorením priaznivejších podmienok na to, aby tieto mestá mohli realizovať svoje kultúrne programy a činnosti spôsobom, ktorý zabezpečí dosiahnutie cieľov akcie.

                  Navrhované zmeny nepresahujú rámec toho, čo je nevyhnutné na dosiahnutie uvedeného cieľa, keďže sa obmedzujú na zmeny týkajúce sa rokov 2020 a 2021, keď sa očakáva najväčší vplyv pandémie.

               •Výber nástroja

                  Rozhodnutie Európskeho parlamentu a Rady č. 445/2014/EÚ je právnym aktom Únie a možno ho zmeniť len právnym aktom rovnakého druhu.

               3.VÝSLEDKY KONZULTÁCIÍ SO ZAINTERESOVANÝMI STRANAMI

                  Od vypuknutia pandémie COVID-19 bola Komisia v úzkom kontakte s realizačnými tímami všetkých EHMK na roky 2020 až 2023 v rôznych individuálnych, bilaterálnych a kolektívnych formách a viedla s nimi dialóg v snahe lepšie pochopiť vplyv pandémie na realizáciu a prípravu súčasných a budúcich projektov európskych hlavných miest kultúry. Realizačné tímy takisto nadviazali kontakt so svojimi príslušnými radami, ako aj so svojimi miestnymi, regionálnymi a vnútroštátnymi orgánmi s cieľom spoločne preskúmať tie najlepšie možnosti, ako postupovať ďalej. Komisiu priamo kontaktovali aj niektoré vnútroštátne orgány (Írsko, Rumunsko, Grécko, Litva, Luxembursko, Maďarsko a Srbsko).

               Počas tohto obdobia sa konkrétne uskutočnili štyri spoločné online stretnutia: 2. apríla sa uskutočnila spoločná telekonferencia s dvomi EHMK na rok 2020 a so zástupcami z írskeho a chorvátskeho ministerstva kultúry, 29. apríla sa konalo spoločné online stretnutie s dvomi EHMK na rok 2022, 30. apríla sa uskutočnilo spoločné online stretnutie s tromi EHMK na rok 2021 a 5. mája prebehlo spoločné online stretnutie s ôsmimi EHMK na roky 2020 až 2023.

                  Na výzvu Komisie jej zaslali všetky EHMK na roky 2020, 2021, 2022 a 2023 list (ktorý väčšinou podpísalo aj ich príslušné ministerstvo/minister kultúry) s vyjadrením, či sú ochotné predĺžiť/posunúť kultúrny program spojený s rokom ich titulu, a s riadnym odôvodnením svojho stanoviska.

                  V nasledujúcich odsekoch sa uvádza prehľad výsledkov tohto konzultačného procesu.

                  Najvážnejšie a najpriamejšie sú zasiahnuté dve EHMK na rok 2020. Obe museli od marca 2020 odložiť alebo zrušiť všetky podujatia bez toho, aby bolo jasné, kedy (a či) sa situácia vráti do normálu. V praxi to znamená, že nemôžu realizovať svoj rok EHMK a zúročiť svoju obrovskú investíciu. Oba realizačné tímy EHMK museli prepustiť zamestnancov a nachádzajú sa v akomsi stave polospánku.

                  V troch EHMK na rok 2021 pandémia spôsobila veľmi vysokú mieru neistoty takmer vo všetkých oblastiach súvisiacich s ich prípravou: neisté finančné výhľady zo strany verejných a súkromných partnerov, neznáme bezpečnostné predpisy vplývajúce na participatívnu prácu s občanmi aj na typy podujatí, ktoré sa môžu povoliť, ako aj cestovné obmedzenia, ktoré znižujú toky cestovného ruchu a možnosti európskych/medzinárodných partnerstiev. Preventívne opatrenia spomalili prípravné práce troch EHMK na rok 2021 až do kritického bodu, keď by za bežných okolností mali zdvojnásobiť svoje úsilie, keďže na realizačné tímy sa vzťahovalo obmedzenie pohybu, pričom hospodárske prežitie potenciálnych zmluvných partnerov je neisté.

                  Dve EHMK na rok 2022 a jedno EHMK na rok 2023 sú zasiahnuté oveľa menej, keďže stále majú dostatok času na to, aby si dôkladne premysleli, ako prispôsobiť svoje programy tak, aby zohľadňovali rôzne obmedzujúce scenáre v budúcnosti.

                  Záverom možno konštatovať, že na EHMK na roky 2020 až 2023 nemá pandémia rovnaký vplyv.

                  Najviac zasiahnuté sú, samozrejme, tie EHMK, ktoré by v súčasnosti mali realizovať svoj rok (dve EHMK na rok 2020) alebo by mali urýchliť svoje prípravné práce, aby boli včas pripravené na budúci rok (tri EHMK na rok 2021).

                  Takisto treba poznamenať, že EHMK vymenované na ten istý rok môžu byť zasiahnuté v rôznej miere, keďže opatrenia na obmedzenie pohybu neboli v Európe rovnaké, odolnosť kultúrneho sektora a finančná kapacita ich miestnych, regionálnych a vnútroštátnych orgánov nie je rovnaká a/alebo sa nedostali do rovnakej fázy svojich príprav, keď ich zasiahla pandémia, čo viedlo k tomu, že niektoré z nich zastihla v čase, keď museli konať veľmi rýchlo.

               4.VPLYV NA ROZPOČET

               Návrh Komisie nemá žiadny priamy vplyv na rozpočet. Peňažná cena Meliny Mercouriovej, ktorá sa vypláca každému vymenovanému mestu do konca marca roku titulu za podmienok uvedených v článku 14 rozhodnutia, a náklady na prácu členov odbornej poroty, ktorých určujú inštitúcie a orgány Únie, sa hradia z existujúcich zdrojov vyčlenených na program Tvorivá Európa vo finančnom rámci na roky 2014 – 2020 alebo budú kryté z následných programov Únie na podporu kultúry na obdobie po roku 2020. Okrem toho návrh nebude mať za následok vyšší počet európskych hlavných miest kultúry v období od roku 2020 do roku 2033.

               5.ĎALŠIE PRVKY

                  Komisia vo svojom návrhu navrhuje:

               –umožniť členským štátom uvedeným v harmonograme stanovenom v prílohe, aby boli na rok 2023 viac než dva,

               –dať EHMK, ktoré Chorvátsko a Írsko určili na rok 2020, možnosť vykonávať svoje programy do 30. apríla 2021 bez toho, aby došlo k zmene roku vymenovania,

               –odložiť rok, v ktorom majú Rumunsko a Grécko nárok hostiť titul EHMK, z roku 2021 na rok 2023,

               –odložiť rok, v ktorom je kandidátska krajina alebo potenciálna kandidátska krajina oprávnená hostiť titul EHMK, z roku 2021 na rok 2022,

               –potvrdiť platnosť postupov uvedených v článkoch 7 až 11 a v článku 13 rozhodnutia č. 445/2014/EÚ, ktoré už boli uzavreté pre rok titulu 2021 (ako sa už uviedlo, mení sa len rok titulu),

               –zodpovedajúcim spôsobom aktualizovať dátumy predloženia záverečných hodnotení pre obe EHMK na rok 2020.

               2020/0179 (COD)

               Návrh

               ROZHODNUTIE EURÓPSKEHO PARLAMENTU A RADY,

               ktorým sa mení rozhodnutie č. 445/2014/EÚ, ktorým sa ustanovuje akcia Únie s názvom Európske hlavné mestá kultúry na roky 2020 až 2033

               (Text s významom pre EHP)

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 167 ods. 5,

               so zreteľom na návrh Európskej komisie,

               po postúpení návrhu legislatívneho aktu národným parlamentom,

               so zreteľom na stanovisko Výboru regiónov
                  3
               ,

               konajúc v súlade s riadnym legislatívnym postupom,

               keďže:

               (1)Podľa článku 2 rozhodnutia č. 445/2014/EÚ sú cieľmi akcie Európske hlavné mestá kultúry chrániť a podporovať rozmanitosť kultúr v Európe, posilňovať príspevok kultúry k dlhodobému rozvoju miest, rozšíriť rozsah, rozmanitosť a európsky rozmer kultúrnej ponuky v mestách, a to aj prostredníctvom nadnárodnej spolupráce, rozšíriť prístup ku kultúre a účasť na nej, posilniť kapacitu kultúrneho sektora a jeho prepojenia s ostatnými sektormi a zvýšiť medzinárodnú popularitu miest prostredníctvom kultúry.

               (2)Dosiahnutie týchto cieľov predpokladá mobilitu, cestovanie, organizáciu podujatí a účasť verejnosti, ktoré sú v čase pandémie COVID-19 mimoriadne zložité, ak nie priam nemožné.

               (3)Priamym dôsledkom opatrení na obmedzenie pohybu prijatých v rámci Európy bolo zatvorenie kultúrnych priestorov a zrušenie alebo odloženie kultúrnych podujatí na neurčito. Európske a medzinárodné projekty kultúrnej spolupráce sa radikálne spomalili, keďže sa obmedzilo fyzické prekračovanie hraníc. V dôsledku rýchlo klesajúcich príjmov a vznikajúcich potrieb v oblasti verejného zdravia miestne, regionálne a národné vlády zaznamenali zvýšený tlak na svoje rozpočty. V súčasnosti sa náročnejším stáva aj súkromné sponzorovanie kultúry, lebo neexistujú verejné podujatia, ktoré by sa mohli sponzorovať, alebo preto, lebo spoločnosti uprednostňujú sponzorské činností spojené s verejným zdravím.

               (4)Súčasné a budúce európske hlavné mestá kultúry sú zasiahnuté v rôznej miere, najmä v závislosti od roku, v ktorom sú držiteľom titulu. Zdá sa, že dosah je najvýraznejší, pokiaľ ide o realizáciu dvoch Európskych hlavných miest kultúry na rok 2020 a prípravu troch Európskych hlavných miest kultúry na rok 2021.

               (5)Dve Európske hlavné mestá kultúry na rok 2020 museli od marca 2020 odložiť alebo zrušiť všetky podujatia bez toho, aby bolo jasné, kedy (a či) sa situácia vráti do normálu. V praxi to znamená, že nemôžu realizovať svoj rok ako Európske hlavné mesto kultúry a zúročiť svoju obrovskú investíciu.

               (6)V troch Európskych hlavných mestách kultúry na rok 2021 pandémia spôsobila veľmi vysokú mieru neistoty takmer vo všetkých oblastiach súvisiacich s ich prípravou: neisté finančné výhľady zo strany verejných a súkromných partnerov, neznáme bezpečnostné predpisy vplývajúce na participatívnu prácu s občanmi aj na typy podujatí, ktoré sa môžu povoliť, ako aj cestovné obmedzenia, ktoré znižujú toky cestovného ruchu a možnosti európskych partnerstiev. Preventívne opatrenia spomalili prípravné práce troch Európskych hlavných miest kultúry na rok 2021 až do kritického bodu, keď by za bežných okolností mali zdvojnásobiť svoje úsilie, keďže na realizačné tímy sa vzťahovalo obmedzenie pohybu, pričom hospodárske prežitie potenciálnych zmluvných partnerov je neisté.

               (7)Rozhodnutie č. 445/2014/EÚ neposkytuje potrebnú flexibilitu na zohľadnenie takýchto mimoriadnych okolností, konkrétne nezahŕňa žiadne ustanovenie o predĺžení alebo odložení roka, keď je konkrétne mesto držiteľom titulu Európske hlavné mesto kultúry.

               (8)Rozhodnutie č. 445/2014/EÚ by sa preto malo zmeniť tak, aby sa presne prispôsobilo potrebe riešiť túto výnimočnú situáciu s cieľom umožniť mestám, ktoré sú držiteľmi titulu Európske hlavné mesto kultúry a ktoré pandémia postihla najviac, vykonávať ich programy spôsobom, ktorý im umožní dosiahnuť ciele akcie.

               (9)Po konzultačnom procese, ktorý zahŕňal dotknuté mestá a členské štáty, sa dospelo k záveru, že je vhodné poskytnúť EHMK, ktoré Chorvátsko a Írsko určili na rok 2020, možnosť pokračovať vo vykonávaní ich programov do 30. apríla 2021 bez toho, aby sa zmenil rok vymenovania. Články 3, 4 a 16 rozhodnutia č. 445/2014/EÚ by sa preto mali zodpovedajúcim spôsobom zmeniť.

               (10)Po konzultačnom procese, ktorý zahŕňal dotknuté mestá a členské štáty, sa dospelo k záveru, že rok, v ktorom majú Rumunsko a Grécko nárok hostiť titul Európske hlavné mesto kultúry, by sa mal odložiť z roku 2021 na rok 2023 a rok, v ktorom má kandidátska krajina alebo potenciálna kandidátska krajina nárok hostiť titul EHMK, by sa mal odložiť z roku 2021 na rok 2022. Článok 3 rozhodnutia č. 445/2014/EÚ a harmonogram nachádzajúci sa v prílohe k uvedenému rozhodnutiu by sa preto mali zodpovedajúcim spôsobom zmeniť. Toto rozhodnutie by nemalo ovplyvniť platnosť postupov uvedených v článkoch 7 až 11 a v článku 13, ktoré už boli uzavreté v súvislosti s rokom titulu 2021,

               PRIJALI TOTO ROZHODNUTIE:

               Článok 1

               Rozhodnutie č. 445/2014/EÚ sa mení takto:

               1.Článok 3 sa mení takto:

               a)V odseku 2 sa druhý pododsek nahrádza takto:

               „Titul sa každý rok udeľuje najviac jednému mestu v každom z dvoch členských štátov uvedených v harmonograme, ktorý sa nachádza v prílohe (ďalej len „harmonogram“), a v príslušných rokoch jednému mestu z krajiny Európskeho združenia voľného obchodu, ktorá je zmluvnou stranou Dohody o Európskom hospodárskom priestore (ďalej len „krajina EZVO/EHP“), kandidátskej krajiny alebo potenciálnej kandidátskej krajiny alebo jednému mestu z krajiny, ktorá pristupuje k Únii za okolností uvedených v odseku 5. V roku 2023 je držiteľom titulu najviac jedno mesto v každom z troch členských štátov uvedených v harmonograme, ktorý sa nachádza v prílohe.“;

               b)Odsek 3 sa nahrádza takto:

               „Mestá v členských štátoch majú nárok držať titul jeden rok podľa poradia členských štátov uvedeného v harmonograme. Mestá, ktoré sú držiteľmi titulu v roku 2020, majú možnosť pokračovať vo vykonávaní svojho kultúrneho programu do 30. apríla 2021 bez toho, aby sa zmenil rok vymenovania.“

               2.Druhý pododsek článku 4 ods. 2 sa nahrádza takto:

               „Kultúrny program pokrýva rok titulu a tvorí sa osobitne pre titul v súlade s kritériami stanovenými v článku 5. Mestá, ktoré sú držiteľmi titulu v roku 2020, majú možnosť pokračovať vo vykonávaní svojho kultúrneho programu do 30. apríla 2021.“

               3.V článku 16 ods. 1 sa dopĺňa tento piaty pododsek:

               „Mestá, ktoré sú držiteľmi titulu v roku 2020, vypracujú svoje hodnotiace správy a predložia ich Komisii do 30. apríla 2022.“

               4.Príloha sa nahrádza textom, ktorý sa uvádza v prílohe k tomuto rozhodnutiu.

               Článok 2

               Postupy uvedené v článkoch 7 až 11 a v článku 13 ods. 2 písm. a) rozhodnutia č. 445/2014/EÚ, ktoré už boli uzavreté pre rok titulu 2021, zostávajú v platnosti. Rok titulu sa mení v súlade s prílohou k tomuto rozhodnutiu.

               Článok 3

               Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

               V Bruseli

                  Za Európsky parlament
                        Za Radu

                  predseda
                        predseda

                     (1)

                        Rozhodnutie Európskeho parlamentu a Rady č. 445/2014/EÚ zo 16. apríla 2014, ktorým sa ustanovuje akcia Únie s názvom Európske hlavné mestá kultúry na roky 2020 až 2033 a ktorým sa zrušuje rozhodnutie č. 1622/2006/ES (Ú. v. EÚ L 132, 3.5.2014, s. 1).

                     (2)

                        Rozhodnutie Európskeho parlamentu a Rady (EÚ) 2017/1545 z 13. septembra 2017, ktorým sa mení rozhodnutie č. 445/2014/EÚ, ktorým sa ustanovuje akcia Únie s názvom Európske hlavné mestá kultúry na roky 2020 až 2033 (Ú. v. EÚ L 237, 15.9.2017, s. 1).

                     (3)

                        Ú. v. EÚ C , […], s. .

    ---documentbreak---

               EURÓPSKA KOMISIA
            V Bruseli18. 8. 2020
            COM(2020) 384 final
            PRÍLOHA
            k
            návrhu ROZHODNUTIA EURÓPSKEHO PARLAMENTU A RADY,
            ktorým sa mení rozhodnutie č. 445/2014/EÚ, ktorým sa ustanovuje akcia Únie s názvom Európske hlavné mestá kultúry na roky 2020 až 2033

               PRÍLOHA

               HARMONOGRAM

                        2020

                        Chorvátsko

                        Írsko

                        2021

                        2022

                        Litva

                        Luxembursko

                        kandidátska krajina alebo potenciálna kandidátska krajina

                        2023

                        Maďarsko

                        Rumunsko

                        Grécko

                        2024

                        Estónsko

                        Rakúsko

                        krajina EZVO/EHP, kandidátska krajina alebo potenciálna kandidátska krajina

                        2025

                        Slovinsko

                        Nemecko

                        2026

                        Slovensko

                        Fínsko

                        2027

                        Lotyšsko

                        Portugalsko

                        2028

                        Česká republika

                        Francúzsko

                        krajina EZVO/EHP, kandidátska krajina alebo potenciálna kandidátska krajina

                        2029

                        Poľsko

                        Švédsko

                        2030

                        Cyprus

                        Belgicko

                        krajina EZVO/EHP, kandidátska krajina alebo potenciálna kandidátska krajina

                        2031

                        Malta

                        Španielsko

                        2032

                        Bulharsko

                        Dánsko

                        2033

                        Holandsko

                        Taliansko

                        krajina EZVO/EHP, kandidátska krajina alebo potenciálna kandidátska krajina